Belgijos futbolo taurė
Belgijos futbolo taurė (pranc. Coupe de Belgique, ol. Beker van België, pagal rėmėjus Croky Cup) – pagrindinis Belgijos futbolo taurės turnyras, rengiamas nuo 1911 metų. Turnyre dalyvauja ~350 komandų – visos iš 1–5 pakopų, taip pat dalis komandų iš provincinių lygų, daugiausia 6–7 pakopos, bet kartais ir 8–9 pakopų, priklausomai nuo taurių turnyrų provincijose. Bendrasis šalies turnyras vyksta nuo liepos mėnesio. Pirmuose 5 etapuose, kurie žaidžiami kiekvieną savaitgalį iki rugsėjo, dalyvauja žemųjų lygų komandos: nuo pirmojo etapo žaidžia provincijų ir III lygos komandos, nuo trečiojo – ir II lygos, nuo ketvirtojo – ir I lygos. Šeštasis etapas yra šešioliktfinalis, nuo jo žaidžia ir aukščiausiosios lygos komandos. Belgijos taurės laimėtojas patenka į UEFA konferencijų lygą.